Марко Ганчев
Къртица и боабаб

chitanka.info

Поет от племето балумба

покрай реката Лаулаба

вървейки, зърна, думба-лумба,

къртичина под боабаба.

Ще драсна басня, думба-лумба,

такава басня днеска тряба —

да чуе племето балумба,

че има враг под боабаба.

Написа как къртица слаба

копала дълго, думба-лумба,

да подкопае боабаба,

свещен за племето балумба.

Ала не пада боабаба

във Лаулаба, думба-лумба.

Морал: къртицата е слаба,

а силно — племето балумба.

Къртицата под боабаба,

макар ругана от поета,

живя, додето стана баба,

със кротки работи заета.

Не мислеше — къртица клета —

да подкопава боабаба.

Това го знаеше поета,

но с басни вадеше си хляба.

1974

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.